Twee dood, een beseer in Jhb-skietery | Maroela Media
Die motor met koeëlgate (Foto: Verskaf)
Twee mans is dood en een beseer toe 'n skietery Woensdagmiddag in Ormonde in die suide van Johannesburg uitgebreek het.
Russel Meiring, woordvoerder van ER24, sê paramedici is omstreeks 13:30 na Xavierstraat in Ormonde ontbied.
By hul aankoms op die toneel het hulle 'n silwerkleurige Toyota Corolla in die middel van die pad aangetref. Die motor was vol koeëlgate.
"Twee mans is voor in die motor aangetref terwyl 'n derde man agter in die motor gesit het," vertel Meiring. "Die mans voor in die motor het verskeie skietwonde opgedoen en het geen teken van lewe getoon nie. Hulle is op die toneel dood verklaar."
Die man op die agterste sitplek is in 'n kritieke toestand na die hospitaal geneem vir verdere mediese behandeling. Hy het ook verskeie skietwonde opgedoen.
Kapt. Mavela Masondo, woordvoerder van die polisie, sê die polisie in Gauteng ondersoek tans die omstandighede rondom die skietvoorval.
"Die motief vir die skietery is nog nie bekend nie," sê Masondo. "Die polisie is op die spoor van die verdagtes wat verantwoordelik is vir die skietery."
Gauteng In die nuus Johannesburg
Dit klink vir my na bendepret. Omtrent sifdraad geskiet.
Land van moord en doodslag. Gaan dit ooit eindig? 'n Mens het nie meer woorde nie.
Bende "Hit", hier in die Kaapse vlakte is dit niks nuuts nie, die nagskof werkers van Soutrivier en Tygerberg Lykshuis se hande is vol oor naweke. n mens se lewe beteken vir hierdie bende groepe niks nie. Ironies is dat 80% van daai ouens wat daai sneller trek , gewoonlik die doderyk ingaan op dieselfde manier, en ek is seker dat nie vir hulle plegtig sal wees daar nie.